ເຈົ້າໜ້າທີ່ ເມັກຊິໂກ ພົບເຫັນ ເສດທາດ Cobalt-60 ແລ້ວ (ວີດີໂອ)
ເຈົ້າໜ້າທີ່ເມັກຊິໂກ ພົບເຫັນເສດທາດ Cobalt-60 ທີ່ມີ ກັມມັນຕະພາບລັງສີສູງ ໃກ້ລົດບັນທຸກຄັນນຶ່ງ ທີ່ຈອດປະຖິ້ມໄວ້.
ບັນດາເຈົ້າໜ້າທີ່ເມັກຊິໂກ ກ່າວວ່າ ພວກເຂົາເຈົ້າໄດ້ພົບເຫັນ ເສດທາດ cobalt-60 ທີ່ມີກັມມັນຕະພາບລັງສີສູງທີ່ໄດ້ຫາຍ ສາບສູນໄປ ຢູ່ໃກ້ໆກັບລົດບັນທຸກທີ່ຖືກລັກມາຄັນນຶ່ງ ທີ່ຂົນ ສົ່ງວັດຖຸດັ່ງກ່າວ ຈອດປະຖິ້ມໄວ້ ຕຳຫຼວດກ່າວວ່າ ພວກຂະໂມຍ ໄດ້ພາກັນຂົນເສດທາດໂລ ຫະສີຂາວ cobalt-60 ທີ່ເປັນອັນຕະລາຍອອກຈາກກ່ອງ ບັນຈຸສິນຄ້າໃນລົດ ແລະປະຖິ້ມໄວ້ຢູ່ໃນທົ່ງນາແຫ່ງນຶ່ງໃກ້ໆ ກັບເມືອງກະສິກຳໃນເຂດຊົນນະບົດທາງພາກເໜືອຂອງ ນະຄອນຫຼວງເມັກຊິໂກຊີຕີ ບັນດານັກຊ່ຽວຊານກ່າວວ່າ ຜູ້ ໃດກໍຕາມທີ່ໄປແຕະຕ້ອງວັດຖຸດັ່ງກ່າວນີ້ ສາມາດເສຍຊີວິດໄດ້ພາຍໃນເວລາບໍ່ເທົາໃດມື້ ບັນດາເຈົ້າໜ້າທີ່ໄດ້ປິດລ້ອມທົ່ງນາແຫ່ງນີ້ໄວ້ ແລະກ່າວຕໍ່ໄປວ່າ ວັດຖຸທີ່ວ່ານີ້ຈະບໍ່ເປັນອັນຕະລາຍແກ່ພວກຜູ້ຄົນທີ່ອາໄສຢູ່ໃນເຂດໃກ້ໆນີ້ ພວກຄົນຂີ້ລັກໄດ້ລັກເອົາລົດບັນທຸກຄັນນີ້ຈາກປ້ຳນ້ຳມັນແຫ່ງນຶ່ງໃນວັນອັງຄານມື້ກ່ອນນີ້ ໃນລັດ Hidalgo ຂອງເມັກຊິໂກ ບັນດາເຈົ້າໜ້າທີ່ກ່າວວ່າ ເບິ່ງຄືວ່າພວກຄົນຂີ້ລັກຈີ້ເອົາລົດຄັນນີ້ພຽງແຕ່ຢາກໄດ້ລົດບັນ ທຸກຄັນນີ້ເທົ່ານັ້ນ ແລະບໍ່ຮູ້ຫຍັງເລີຍວ່າລົດຄັນນີ້ບັນທຸກສິ່ງຂອງທີ່ເປັນອັນຕະລາຍເຖິງຕາຍຢູ່ໃນນັ້ນ ລົດບັນທຸກຄັນນີ້ກຳລັງບັນທຸກທາດ cobalt-60 ຈາກໂຮງໝໍແຫ່ງນຶ່ງໃນເມືອງ Tijuana ໄປຍັງສະຖານທີ່ເກັບຮັກສາວັດຖຸທີ່ມີກຳມັນຕະພາບລັງສີໃກ້ໆກັບນະຄອນຫຼວງ Mexico City ນັ້ນ ທາດ Cobalt-60 ສ່ວນໃຫຍ່ແມ່ນໃຊ້ສຳລັບການປິ່ນປົວທາງດ້ານການແພດ ແຕ່ບັນດານັກຊ່ຽວຊານກ່າວວ່າ ມັນສາມາດໃຊ້ໃນການເຮັດລະເບີດທີ່ເປັນອັນຕະລາຍ ຫຼື dirty bomb ໄດ້ ເພື່ອກະຈາຍກຳມັນຕະພາບລັງສີ ໃນເຂດທີ່ກວ້າງໃຫຍ່ນັ້ນ